Poznata tvrtka traži 80 radnika u Podravini. Objavili i plaće

Poznata kompanija u potrazi je za 80 radnika za posao u njihovim poljoprivrednim tvrtkama i površinama na području Đurđevca.

Riječ je o slavonskoj Osatina grupi u čijem su vlasništvu đurđevačke tvrtke Nova Natura i Mesna industrija Natura. Osatina preko agencije za zapošljavanje traži 30 poljoprivrednih radnika u Đurđevcu za sadnju, uzgoj i berbu voća i povrća. Jedini je uvjet osnovna škola, a plaća je 970 eura bruto.

Nova Natura pak traži 40-ak radnika, najviše u pogonu za sortiranje i pakiranje voća (20) te u proizvodnji voća i povrća (10). Mesna industrija Natura u potrazi je za 10 novih zaposlenika, najviše za rad na pakiranju (petero).

Nova Natura Đurđevac / Foto: Arhiv

Osatina grupa lani je imala 89 milijuna eura prihoda i oko 270.000 eura dobiti. Zapošljavali su 710 radnika čija je prosječna neto plaća bila 870 eura, podaci su Financijske agencije.

Mesna industrija Natura imala je 14 milijuna eura prihoda i 1,2 milijuna eura dobiti. Oni su zapošljavali 50-ak radnika s prosječnom plaćom od 900 eura neto.

Na koncu, đurđevačka Nova Natura imala je nešto manje od pet milijuna eura prihoda uz gubitak od 443.000 eura. Zapošljavali su oko 90 ljudi čija je prosječna neto plaća lani bila 770 eura mjesečno.

Objava Poznata tvrtka traži 80 radnika u Podravini. Objavili i plaće pojavila se prvi puta na Danica.hr.