Podravska tvrtka snažno raste, ali plaće i dalje mizerija

Poznata podravska prehrambena tvrtka nastavlja rasti nakon značajnih investicija i konsolidacije.

Riječ je o tvrtki Mesna industrija Natura iz Đurđevca, koja je u vlasništvu moćne Osatina grupe slavonskoga poljoprivrednog gazde Mirka Ervačića.

Natura je lani ostvarila 12,9 milijuna eura prihoda, što je rast od 24 posto. Neto dobit iznosila je 1,12 milijuna eura i bila je veća za čak 74 posto uz odnosu na prethodnu godinu.

MI Natura protekle je godine imala 50-ak radnika, nešto manje nego predlani. Prosječna neto plaća iznosila je 842 eura mjesečno i viša je za oko 100 eura.

U vlasništvu Osatina grupe je i đurđevačka tvrtka Nova natura koja ima veliku plantažu jabuka i jagoda s vlastitom hladnjačom te se bavi uzgojem voća i povrća. Nova natura ostvaruje manje prihode od Mesne industrije Natura, ali zapošljava duplo više radnika.

Još nema podataka o lanjskom poslovanju Nove nature i Osatina grupe. Nova natura predlani je imala 100-tinjak radnika čija je prosječna neto plaća iznosila tek 664 eura. Niske plaće vjerojatno su posljedica angažiranja sezonskih radnika koji uglavnom rade za minimalac.

Cijela Osatina grupa iz Semeljaca kod Đakova predlani je imala oko 92 milijuna eura prihoda i oko tri milijuna eura profita. Osatina je 2022. godine zapošljavala oko 600 zaposlenih koji su tada u prosjeku zarađivali 730 eura neto mjesečno.

Objava Podravska tvrtka snažno raste, ali plaće i dalje mizerija pojavila se prvi puta na Danica.hr.